— Мяне хвалюе камп’ютэрны інфантылізм, распаўсюджаны сярод сучасных дзяцей. Прыкладам, у сталічным Цэнтры творчасці дзяцей і юнацтва “Ранак” я пастаянна знаёмлю дзяцей з гісторыяй сусветнага кінематографа. Было жахліва даведацца, што дзеці амаль не бачылі класіку савецкага кіно, не ведаюць, хто такі Чарлі Чаплін, з большым задавальненнем раскажуць пра персанажаў камп’ютэрных гульняў, чым успомняць кінагерояў папулярных стужак. Таму вельмі хочацца, каб кінематаграфісты здолелі хоць на некалькі гадзін адарваць падлеткаў ад клавіятуры, каб тыя змаглі ўбачыць, што адбываецца ў навакольным свеце. Тады з адкрытым сэрцам малеча зможа ўспрыняць так неабходныя сёння ідэі шчырага сяброўства, прыстойнасці, дабрыні, памкнення дапамагчы таму, хто побач з табой.